CELEX: 32020R1543
Language: hu
Date: 2020-10-21 00:00:00
Title: Az Európai Parlament és a Tanács (EU) 2020/1543 rendelete (2020. október 21.) az 514/2014/EU rendeletnek a kötelezettségvállalás-visszavonási eljárás tekintetében történő módosításáról

26.10.2020   
               
               
                  HU
               
               
                  Az Európai Unió Hivatalos Lapja
               
               
                  L 356/3
               
            
         AZ EURÓPAI PARLAMENT ÉS A TANÁCS (EU) 2020/1543 RENDELETE
         (2020. október 21.)
         az 514/2014/EU rendeletnek a kötelezettségvállalás-visszavonási eljárás tekintetében történő módosításáról
         AZ EURÓPAI PARLAMENT ÉS AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 78. cikke (2) bekezdésére, 79. cikke (2) és (4) bekezdésére, 82. cikke (1) bekezdésére, 84. cikkére és 87. cikke (2) bekezdésére,
         tekintettel az Európai Bizottság javaslatára,
         a jogalkotási aktus tervezete nemzeti parlamenteknek való megküldését követően,
         rendes jogalkotási eljárás keretében (1),
         mivel:
         
                     (1)
                  
                  
                     A Covid19-világjárvány következményei példa nélküli módon érintették a tagállamokat. A Covid19-világjárvány kihatott a tagállamokban a migrációra, a biztonságra és a határigazgatásra, ami pedig tovább súlyosbította a számos ágazatban szükséges közberuházások hirtelen és jelentős növekedése miatt kialakult súlyos likviditási hiányt. Ezáltal egy olyan kivételes helyzet állt elő, amelyet egyedi intézkedések révén kell kezelni.
                  
               
                     (2)
                  
                  
                     Az 514/2014/EU európai parlamenti és tanácsi rendeletben (2) említett nemzeti programok számára rendelkezésre álló, az említett programok 2023. december 31-i lezárásáig tartó végrehajtási időszak maradéktalan kihasználására vonatkozó lehetőség javításával további rugalmasságot kell biztosítani a tagállamok számára annak érdekében, hogy reagálni tudjanak erre a példa nélküli válságra. Ezen igény kielégítése érdekében a kötelezettségvállalás visszavonására és az éves egyenleg kifizetése iránti kérelmek benyújtására vonatkozó határidőknek meg kell egyezniük. Az éves egyenleg kifizetése iránti kérelmek jogszabályban előírt határideje a vonatkozó pénzügyi évet követő év február 15-e, amelyet a Bizottság kivételesen meghosszabbíthat az adott év március 1-jéig, a kötelezettségvállalás visszavonásának eredetileg megállapított határideje pedig a költségvetési kötelezettségvállalás évét követő második év december 31-e volt. A kötelezettségvállalás visszavonása határidejének a kifizetés iránti kérelmek benyújtására vonatkozó határidőhöz történő igazítása révén a Bizottság a kötelezettségvállalás visszavonása céljából figyelembe fogja tudni venni a tagállamok által február 15-ig vagy adott esetben március 1-ig benyújtott éves egyenleg kifizetése iránti kérelmeket.
                  
               
                     (3)
                  
                  
                     A költségvetési kötelezettségvállalás végrehajtásának évét ki kell igazítani annak biztosítása érdekében, hogy a tagállamok maradéktalanul kihasználhassák a 2018-ban és 2019-ben odaítélt kiegészítő költségvetési juttatásokat. Az említett kiegészítő költségvetési juttatásokat belefoglalták az Európai Unió 2018. és 2019. évi pénzügyi évre vonatkozó általános költségvetésébe, ezt követően pedig hozzárendelték a nemzeti programokhoz.
                  
               
                     (4)
                  
                  
                     Tekintettel a Covid19-világjárvány okozta rendkívüli körülmények által előidézett sürgősségre, helyénvalónak tűnik kivételt biztosítani a nemzeti parlamenteknek az Európai Unióban betöltött szerepéről szóló, az Európai Unióról szóló szerződéshez (EUSZ), az Európai Unió működéséről szóló szerződéshez és az Európai Atomenergia-közösséget létrehozó szerződéshez csatolt 1. jegyzőkönyv 4. cikkében említett nyolchetes időszak alól.
                  
               
                     (5)
                  
                  
                     Mivel e rendelet célját, nevezetesen az 516/2014/EU európai parlamenti és tanácsi rendelettel (3) létrehozott Menekültügyi, Migrációs és Integrációs Alap, valamint az 513/2014/EU (4) és az 515/2014/EU (5) európai parlamenti és tanácsi rendelettel létrehozott Belső Biztonsági Alap maximális felhasználását a Covid19-világjárvánnyal összefüggésben kialakult példátlan népegészségügyi válságból eredő közvetlen és közvetett hatások kezelésére a tagállamok nem tudják kielégítően megvalósítani, az Unió szintjén azonban a tervezett intézkedés terjedelme vagy hatása miatt e cél jobban megvalósítható, az Unió intézkedéseket hozhat az EUSZ 5. cikkében foglalt szubszidiaritás elvének megfelelően. Az említett cikkben foglalt arányosság elvének megfelelően ez a rendelet nem lépi túl az e cél eléréséhez szükséges mértéket.
                  
               
                     (6)
                  
                  
                     Az 514/2014/EU rendeletet ezért ennek megfelelően módosítani kell.
                  
               
                     (7)
                  
                  
                     Annak érdekében, hogy a kötelezettségvállalás visszavonására vonatkozó határidő tekintetében jogbiztonságot biztosítsunk a tagállamok számára, e rendeletnek sürgősen, az Európai Unió Hivatalos Lapjában való kihirdetését követő napon hatályba kell lépnie,
                  
               ELFOGADTA EZT A RENDELETET:
         
            1. cikk
            Az 514/2014/EU rendelet 50. cikke (1) bekezdésének helyébe a következő szöveg lép:
            
               
                  „(1)   A nemzeti programokra kötelezettség-visszavonási eljárást kell alkalmazni azon az alapon, hogy amennyiben február 15-ig, vagy ha a Bizottság a 44. cikk (1) bekezdésével összhangban kivételesen meghosszabbítja a kifizetés iránti kérelem benyújtására vonatkozó határidőt, a költségvetési kötelezettségvállalás évét követő második évet követő március 1-jéig a kötelezettségvállalásra vonatkozó összegeket nem érinti a 35. cikkben említett eredeti és éves előfinanszírozás, valamint a 44. cikk (1) bekezdésével összhangban benyújtott kifizetési kérelem, az ezen összegekre vonatkozó kötelezettségvállalást vissza kell vonni. A kötelezettségvállalás visszavonásánál az összeget a Bizottság úgy számolja ki, hogy a 2014-es teljes hozzájárulásra vonatkozó éves költségvetési kötelezettségvállalás egyhatodát hozzáadja a 2015 és 2020 közötti valamennyi költségvetési kötelezettségvállaláshoz.
                  A 2018-ban a nemzeti programokhoz rendelt kiegészítő költségvetési juttatásoknak megfelelő összegek tekintetében a költségvetési kötelezettségvállalást 2019-ben végre kell hajtani. A 2019-ben a nemzeti programokhoz rendelt kiegészítő költségvetési juttatásoknak megfelelő összegek tekintetében a költségvetési kötelezettségvállalást 2020-ban végre kell hajtani.”
               
            
         
         
            2. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.
         
         
            Ez a rendelet a Szerződéseknek megfelelően teljes egészében kötelező és közvetlenül alkalmazandó a tagállamokban.
            Kelt Brüsszelben, 2020. október 21-én.
            
               
                  az Európai Parlament részéről
               
               
                  az elnök
               
               D. M. SASSOLI
            
            
               
                  a Tanács részéről
               
               
                  az elnök
               
               M. ROTH
            
         
         
            (1)  Az Európai Parlament 2020. október 6-i álláspontja (a Hivatalos Lapban még nem tették közzé) és a Tanács 2020. október 13-i határozata.
         
            (2)  Az Európai Parlament és a Tanács 514/2014/EU rendelete (2014. április 16.) a Menekültügyi, a Migrációs és az Integrációs alapra, valamint a rendőrségi együttműködés, a bűnmegelőzés és a bűnözés elleni küzdelem, valamint a válságkezelés pénzügyi támogatására szolgáló eszközre vonatkozó általános rendelkezések megállapításáról (HL L 150., 2014.5.20., 112. o.).
         
            (3)  Az Európai Parlament és a Tanács 516/2014/EU rendelete (2014. április 16.) a Menekültügyi, Migrációs és Integrációs Alap létrehozásáról, a 2008/381/EK tanácsi határozat módosításáról, valamint az 573/2007/EK és az 575/2007/EK európai parlamenti és tanácsi határozatok és a 2007/435/EK tanácsi határozat hatályon kívül helyezéséről (HL L 150., 2014.5.20., 168. o.).
         
            (4)  Az Európai Parlament és a Tanács 513/2014/EU rendelete (2014. április 16.) a Belső Biztonsági Alap részét képező, a rendőrségi együttműködés, a bűnmegelőzés és a bűnözés elleni küzdelem, valamint a válságkezelés pénzügyi támogatására szolgáló eszköz létrehozásáról, valamint a 2007/125/IB határozat hatályon kívül helyezéséről (HL L 150., 2014.5.20., 93. o.).
         
            (5)  Az Európai Parlament és a Tanács 515/2014/EU rendelete (2014. április 16.) a Belső Biztonsági Alap részét képező, a külső határok és a vízumügy pénzügyi támogatására szolgáló eszköz létrehozásáról és az 574/2007/EK határozat hatályon kívül helyezéséről (HL L 150., 2014.5.20., 143. o.).